b'\n_START_ARTICLE_\nBarzdaskutys\n_START_SECTION_\nBarzdaskutys-chirurgas\n_START_PARAGRAPH_\nBarzdasku\xc4\x8diai-chirurgai (kirp\xc4\x97jai-chirurgai, cirulninkai)\xc2\xa0\xe2\x80\x93 viduram\xc5\xbei\xc5\xb3 medicinos darbuotoj\xc5\xb3 luomas. Tai nebuvo tikrieji gydytojai, nes netur\xc4\x97jo auk\xc5\xa1tojo ar bet kokio mokslinio i\xc5\xa1silavinimo. Jie gydydavo paprastus gyventojus. Daugiausia u\xc5\xbesiimin\xc4\x97jo primityvia chirurgija, stat\xc4\x97 taures, valydavo vidurius, nuleisdavo krauj\xc4\x85, gyd\xc4\x97 ir siuvo pavir\xc5\xa1ines ir gilesnes \xc5\xbeaizdas, atstatydavo i\xc5\xa1narintus s\xc4\x85narius, sud\xc4\x97davo l\xc5\xab\xc5\xbeusius kaulus. Neatlikin\xc4\x97jo tik i\xc5\xa1var\xc5\xbeos, kataraktos, ir \xc5\xa1lapimo p\xc5\xabsl\xc4\x97s akmen\xc5\xb3 \xc5\xa1alinimo proced\xc5\xabr\xc5\xb3, nes tai atlikdavo specializuoti gydytojai.\n_START_SECTION_\nLietuvoje\n_START_PARAGRAPH_\n1509 m. Lietuvoje buvo patvirtintas barzdasku\xc4\x8di\xc5\xb3\xc2\xa0\xe2\x80\x93 chirurg\xc5\xb3 cecho statutas. V\xc4\x97liau paplito toks cechas vadinosi \xe2\x80\x9eVilniaus chirurgijos brolija\xe2\x80\x9c. Sura\xc5\xa1yti \xc4\xafstatai, kuriais nustatomi tarpusavio santykiai, cecho nari\xc5\xb3 kategorijos, teis\xc4\x97s ir pareigos, profesin\xc4\x97s etikos taisykl\xc4\x97s.\n_START_SECTION_\nReikalavimai stojant \xc4\xaf cech\xc4\x85\n_START_PARAGRAPH_\nKandidatas \xc4\xaf mokinius, b\xc5\xabtinai vyras, ne pirtinink\xc5\xb3 vaikas, turi mok\xc4\x97ti pagal\xc4\x85sti chirurginius \xc4\xafrankius, gaminti tam tikrus tepalus, mostis: rusi\xc5\xa1k\xc4\x85 ir rud\xc4\x85, miltelius sulau\xc5\xbeytiems kaulams gydytis. Kiek v\xc4\x97liau reik\xc4\x97jo atsakyti \xc4\xaf klausimus apie \xc5\xbeaizd\xc5\xb3, op\xc5\xb3, i\xc5\xa1narinim\xc5\xb3 ir l\xc5\xab\xc5\xbei\xc5\xb3 gydym\xc4\x85. I\xc5\xa1 prad\xc5\xbei\xc5\xb3 mokinys gyvena pas \xe2\x80\x9emaster\xc4\xaf\xe2\x80\x9c kaip pad\xc4\x97j\xc4\x97jas, sumoka mokest\xc4\xaf ir galiausiai i\xc5\xa1kelia pietus mokytojo \xc5\xa1eimai. Po 3 met\xc5\xb3 mokinys tapdavo pameistriu, dar v\xc4\x97liau jis tapdavo \xe2\x80\x9emasteriu\xe2\x80\x9c (po met\xc5\xb3 menkai apmokamo darbo pas \xe2\x80\x9emaster\xc4\xaf\xe2\x80\x9c ir profesinio egzamino)._NEWLINE_Vilniaus chirurg\xc5\xb3 cechas gyvavo iki 1893\xc2\xa0m., kai Rusijos imperijoje likviduojama cechin\xc4\x97 amatininkyst\xc4\x97. Tiesa, cechas buvo i\xc5\xa1laik\xc4\x99s tik pavadinim\xc4\x85, nes kai VU Medicinos fakultetas (\xc4\xafkurtas 1781\xc2\xa0m.) prad\xc4\x97jo rengti ne tik vidaus lig\xc5\xb3 gydytojus, bet ir chirurgus, cecho reik\xc5\xa1m\xc4\x97 labai sumenko. Cechas dar m\xc4\x97gino savo narius apmokyti, bet vis tiek atsiliko nuo fakulteto aukl\xc4\x97tini\xc5\xb3, tod\xc4\x97l visuomen\xc4\x97s akyse jie beliko tik paprasti kirp\xc4\x97jai. Nariai dar kur\xc4\xaf laik\xc4\x85 dirbo atokesn\xc4\x97se vietov\xc4\x97se, kur tr\xc5\xabko gydytoj\xc5\xb3 ir fel\xc4\x8deri\xc5\xb3.'